Jüri Tamm

**Jüri Tamm** (5. veebruar 1957 Pärnu – 22. september 2021) oli eesti poliitik ja kergejõustiklane (vasaraheitja). 

1980. aastal püstitas ta vasaraheite maailmarekordi. Tema nimele kuulub Eesti rekord vasaraheites (84.40).

Ta võitis olümpiamängudel (Moskva 1980, Soul 1988) kaks pronksmedalit ja maailmameistrivõistlustel (Rooma 1987) hõbemedali.

Tamm kuulus seitse hooaega järjest vasaraheitjate maailma esikümnesse.

Pärast edukat sportlaskarjääri ehitas Tamm maja ja elektriauto, kirjutas raamatu, töötas riigikogus, oli ettevõtja ja spordijuht, rahvusvahelise energiajulgeoleku foorumi ja elektriautode ralli korraldaja, heategevusliikumise eestvedaja ja Monaco aukonsul.

## Lapsepõlv ja noorus
Jüri Tamm proovis nooruses jalgpalli mängida ja käis maadlustrennis, aga talle ei meeldinud otsene kehaline kokkupuude.

Oma suureks eeskujuks pidas Jüri oma isa Augustit. Rongiõnnetuse tõttu käe kaotanud August Tamm on ühe käega teivast hüpanud 3.10 ja selle tulemusega püstitas ta maailmarekordi.

Vasara andis Tammele esimest korda kätte kehalise kasvatuse õpetaja. Esimene heide ei õnnestunud, vasar maandus söehunnikusse. Kergejõustiku juurde jõudis Tamm alles 8. klassis, vasaraheide hakkas pärast paari trenni väga meeldima.

Tema esimesed treenerid olid kehalise kasvatuse õpetaja Ando Palginõmm ja Tõnis Lukk.

Murranguliseks kujunes 1975. aasta, Jüri kolis siis Kiievisse ja hakkas harjutama olümpiavõitja Anatoli Bondartšuki juures. Sealses treeningurühmas harjutas ka Juri Sedõhh, meeste pikk sõprus algas 1970. aastate teisel poolel. 

Viie esimese Kiievi aastaga tõusis Tamm maailmaklassi, viies isikliku rekordi 66.86 pealt 80.46-ni.

Kuni 1990. aastani elas Tamm Kiievis ja treenis Bondartšuki käe all.

## Haridus
Tamm lõpetas 1975. aastal Pärnu 1. Keskkooli ja 1979. aastal Kiievi Kehakultuuri Instituudi.

## Sportlaskarjäär
Jüri Tamm püstitas 1980. aastal maailmarekordi (80.46). Rekord püsis Tamme nimel küll ainult paarkümmend minutit, sest samal võistlusel heitis Juri Sedõhh 80.64 ning võttis rekordi enda nimele.

1984. aastal oli Tamm elu parimas vormis, aga Nõukogude Liit boikoteeris Los Angelese olümpiamänge. 

1985 – maailma karikavõistluste võitja ja Euroopa karikavõistluste võitja

1987, 1988 – NSVL-i meister.

1991, 1993, 1994 – Eesti meister vasaraheites.

1996. spordiaasta galal jättis Jüri Tamm tippspordiga hüvasti.

## Saavutused

 
### [[Olümpiamängud]]el

* 1980 Moskva – pronksmedal **78,96**
kuld Juri Sedõhh (81.80), hõbe Sergei Litvinov (80.64)
* 1988 Seoul – pronksmedal **81,16**
kuld Sergei Litvinov (84.80), hõbe Juri Sedõhh (83.44) 
* 1992 Barcelona – 5. koht **77,52**
### [[Kergejõustiku maailmameistrivõistlused|Maailmameistrivõistlustel]]

* 1987 Rooma – hõbemedal **80,84**
### '''[[Universiaad]]il'''
* 1983 kuldmedal
* 1981 hõbemedal

## Karjäär poliitikuna
1999. aastal sai Jüri Tammest Riigikogu liige. Ta oli IX, X ja XI Riigikogu liige (1999–2011). Ta pääses XI Riigikokku asendusliikmena pärast Liina Tõnissoni loobumist Riigikogu liikme kohast oktoobris 2007. Tamm kuulus Euroopa Liidu asjade komisjoni ja majanduskomisjoni ning Eesti-Hiina parlamendirühma, Eesti-Ukraina parlamendirühma ja Eesti-Hispaania parlamendirühma. Ta kuulus detsembrini 2010 Sotsiaaldemokraatlikku Erakonda. 7. detsembril 2010 teatas, et lahkub nii Sotsiaaldemokraatlikust Erakonnast kui ka SDE riigikogu fraktsioonist. 

## Ühiskondlik tegevus
*Eesti Olümpiakomitee asepresident (2001–2008 ja 2016–2020)
*Eesti Sportlaste Ühenduse asutajaliige ja esimees
*Vanalinna Rotary klubi liige
*Monaco Vürstiriigi aukonsul Eestis (2007–2013)
*Ukraina Olümpiakomitee presidendi Sergei Bubka kantselei direktor (2012–2015)

## Tunnustus
* 2003 – Hispaania teenetemärk Cruz de Oficial 
* 2006 – Valgetähe IV klassi teenetemärk
* 2013 – Eesti Olümpiakomitee teenetemärk

## Isiklikku
Jüri Tamme abikaasa on Inna Tamm, neil on tütar Anna ja poeg Ivo Van Tamm.

Perekond elas kuni 1991. aastani Kiievis, seejärel koliti aastaks Eestisse. Hispaanias elati 1992–1995.

Jüri Tamm on maetud Rannamõisa kalmistule.

## Viited

## Välislingid
*Haud Rannamõisa kalmistul